《秋热次高仲贻韵》
宋代·林季仲

痴暑如痴人，吝权不肯脱。
凉风戒七月，尚贪朝夕活。
云雷动地来，一夜雨声潭{左氵右聒}。
老火无晶光，奔迸气褫夺。
我思疏仲翁，千载犹饥渴。
父子腰金黄，照眼光泼泼。
车马趋其门，市井等讙聒。
从容相与言，身名如聚沫。
功成不还乡，患至将谁掇。
相随出关去，浩然不可遏。
挽饮东都门，颓颜酒微抹。
迎迓走儿童，争取霜髯捋。
歌呼接日夜，弹筑杂击钵。
时时问余金，趣卖供酾割。
落落丈人行，器度自轩豁。
子孙汝何知，徒蹙求田頞。
迩来宦途险，凭谁为铲{左发右刂}。
冥行罥荆刺，进退俱有括。
胡不观四时，寒暑递推斡。
强聒不知几，斥逐齐旱魃。
得失何怪事，书空漫咄咄。
要须慎其初，毋轻弦去筈。
我本一散翁，涉世多迂阔。
何如二大夫，安枕无臲卼。

作者简介：林季仲[约公元一一三八年前后在世]字懿成，自号芦山老人，永嘉人。生卒年均不详，约宋高宗绍兴八年前后在世。喜为诗，语佳而意新。宣和中进士。高宗时，赵鼎荐为台官，累迁吏部郎。秦桧主和议，季仲引句践事争之，大忤桧，辽罢去。后官太常少卿，知婺州。以直秘阁奉嗣。季仲著有竹轩杂著十五卷，今存六卷，《四库总目》传于世。